Welcome to Daily News .:. Dikgang - Monare o kgala go latlhwa ga masea
Home » News » Dikgang » Monare o kgala go latlhwa ga masea
Monare o kgala go latlhwa ga masea
Mokhanselara wa Radisele mo kgaolong ya botlhophi ya Serowe Borwa, Rre Kgosiemang Monare o kgadile a menne phatla bana ba basetsana ba go bolelwang ba tsweletse ka go latlhela masea mo sekgweng.
Rre Monare o boleletse makgolokgolo a batho ba ba neng ba le kwa phitlhong ya ga Rre Boikhutso Samuel bosheng gore go tlhoka go phaila ga dipula go ka tswa go bakwa ke dififi tsa bana ba ba lathelwang mo sekgweng le mo matlwaneng a boitiketso.
A re e rile kgwedi eno e rogwa ka labotlhano wa beke e fetileng ba begelwa losea lo lo bonweng lo gogagogwa ke dintsa kwa kgotleng ya Sepalamoriri.
O ikuetse mo batsading go kopa bana ba bone go emisa go lathela masea mo matlwaneng a boitiketso.
Rre Monare o kopile banni ba Radisele go thusana le mapodisi go lwantsha seemo sa go latlhelwa ga bana mo matlwaneng a boitiketso ka go loma mapodisi tsebe ka badira melato ya go nna jalo.
Pego e e tswang mo go ba sepodisi sa Botswana e bolela fa dipalo tsa bana ba ba lathetsweng mo sekgweng kana mo matlwaneng a boitiketso kwa Radisele jaanong di tlhatlogetse kwa go botlhano fa esale ngwaga ono o simologa.
Fa dikgang di eme jalo, pego e e tswang kwa Shoshong e bolela fa mapodisi a tlhotlhomisa tiragalo ebmo go yone batho ba le bararo ba neng ba tlhokafala morago ga gore ntlo e ba neng ba robetse mo go yone e rore ka molelo.
Mogolwane wa mapodisi a Shoshong, Superintendent Tawana Tawana, a re batho bao, ba e leng monna le mosadi wa gagwe le kgaitsadie yo e bileng e le motlhoka-pono, ba diragaletswe ke kotsi eo bosigo kwa masimong a Sefhako.
Superintendent Tawana o boletse fa direpa tsa batho bao, ba go bolelwang e le ba Mosolotshane, di beilwe mo setsidifatsing sa kokelo ya Mahalapye go tlhatlhojwa ke dingaka.
A re e le mapodisi ba santse ba tsweletse ka ditlhotlhomiso go bona se se ka tswang se bakile molelo oo fa maina a baswi a santse a lobilwe go fitlhelela ba masika ba itsesiwe. BOKHUTLO
Location	:	RADISELE
Event	:	Phitlho
Mopalamente o leboga banni
Seemo sa borukutlhi gase itumedise
Legal Aid e thusa ba itsholelo tlase
Seemo sa ditsela se a tlhobaetsa
Kgosi o batla sekolo sa diatla